P6_TA(2007)0195

Спиране на загубата на биоразнообразие до 2010 г.

Резолюция на Европейския парламент от 22 май 2007 г. относно спиране на загубата на биоразнообразие до 2010 г. (2006/2233(INI))

Европейският парламент,

- като взе предвид съобщението на Комисията "Спиране на загубата на биоразнообразие до 2010 г. и след това: поддържане на екосистемни услуги за човешко благосъстояние" (COM(2006)0216),

- като взе предвид своята резолюция от 20 октомври 1998 г. относно съобщението на Комисията до Съвета и Европейския парламент за стратегия на Европейската общност относно биоразнообразието [1],

- като взе предвид своята резолюция от 14 март 2002 г. относно съобщението на Комисията до Съвета и Европейския парламент за плановете за действие относно биоразнообразието в областта на опазването на природните ресурси, земеделието, рибното стопанство, сътрудничеството за развитие и икономическото сътрудничество [2],

- като взе предвид своето становище от 25 юни 1993 г. по предложението на Комисията за решение на Съвета относно сключването на Конвенцията за биологичното разнообразие [3],

- като взе предвид Директива 79/409/ЕИО на Съвета от 2 април 1979 г. относно опазването на дивите птици [4](Директива за птиците) и Резолюция на Европейския парламент от 17 януари 2001 г. [5] относно прилагането на Директива 92/43/ЕИО на Съвета от 21 май 1992 г. относно опазването на естествените местообитания и дивата фауна и флора [6](Директива за местообитанията),

- като взе предвид своята позиция от 31 май 2001 г. по предложението за решение на Европейския парламент и на Съвета за определяне на Шеста програма за действие на Общността в областта на околната среда (2001—2010 г.) [7],

- като взе предвид прегледа на Стратегията на ЕС за устойчиво развитие (EUSDS) — актуализирана стратегия [8],

- като взе предвид резултата от осмата среща на Конференцията на страните (CОP 8) по Конвенцията за биологичното разнообразие и от третата среща на страните (MОP 3) по нейния Протокол от Картахена за биосигурността,

- като взе предвид член 45 от своя правилник,

- като взе предвид доклада на Комисията по околната среда, здравеопазването и безопасността на храните и становищата на Комисията по земеделие и развитие на селските райони и Комисията по рибно стопанство (A6-0089/2007),

А. като има предвид вероятността настоящите обезпокоителни темпове на загуба на биоразнообразие да се ускорят и да продължат, ако не се предприемат широкомащабни мерки;

Б. като има предвид, че съществуват малко подходящи показатели, един от най-важните от които е Единният индекс за селскостопански птици, за ефективно измерване на степента, в която се спазват разпоредбите относно биологичното разнообразие при изпълнение на различните политики;

В. като има предвид, че биоразнообразието играе съществена роля за поддържане на живота и прехраната, икономическото и социалното развитие, човешкото благосъстояние, както и за постигането на целите на хилядолетието за развитие до 2015 г.;

Г. като има предвид, че според оценката на ООН от 2005 г. за състоянието на екосистемата по време на хилядолетието, от началото на 60-те години на ХХ век се наблюдава влошаване състоянието на 2/3 от всички екосистеми;

Д. като има предвид, че основните фактори за загуба на биологично разнообразие са изменението на климата, нанасянето на щети на околната среда, използването на методи за интензивно земеделие и неподходящото управление на горските и водните ресурси;

Е. като има предвид, че селското стопанство следва да играе съществена роля в управлението и поддържането на биоразнообразието, тъй като се възползва от същото това биоразнообразие; счита, че Общата селскостопанска политика (ОСП) следва от този момент нататък да насърчава модели за устойчиво производство, които са не само икономически изгодни, но също така дават възможност за въздействие върху околната среда и за придаване на по-висока стойност и възстановяване на биоразнообразието на възможно най-голям брой животински и растителни видове и микроорганизми;

Ж. като има предвид, че е налице неотложна необходимост от засилени и съгласувани усилия за спиране на загубата на биоразнообразие най-късно до 2010 г.;

1. Приветства горепосоченото съобщение на Комисията (COM(2006)0216) за нейния концептуален подход, за приоритетните цели за 2007—2008 г. и за ключовите поддържащи мерки, които съдържа, и вижда в него добра отправна точка за един по-концентриран подход към постигане на целите в областта на биоразнообразието до 2010 г.; също така подкрепя решението за поставяне на ударение върху укрепване на приложението на съществуващите политики и мерки;

2. Приветства "Потсдамската инициатива" одобрена на 17 март 2007 г. от Г 8+5 (Китай, Индия, Мексико, Южна Африка и Бразилия), която има за цел да допринесе за ограничаването на голямата загуба на биоразнообразие до 2010 г; насърчава Г 8+5 спешно да приложат приетата инициатива и да осигурят средства за защита на океаните, да подкрепят научноизследователската дейност и да подобрят контрола на видове, застрашени от изчезване.

3. Подчертава присъщата на биоразнообразието стойност и неотложната необходимост то да бъде защитено от по-нататъшно влошаване в резултат на въздействието и намесата на човека, включително, но не само, на експлоатацията, изменението на климата и загубата на местообитания;

4. Изразява дълбока загриженост от продължаващата загуба на биоразнообразие и свързаното с това влошаване на екосистемните услуги;

5. Признава първостепенното значение на здравите екосистеми за благоденствието и благосъстоянието в ЕС и по целия свят;

6. Подчертава, че изменението на климата и загубата на биоразнообразие са тясно свързани и еднакво важни;

7. Потвърждава неотложната необходимост от полагане на усилие за изпълнение на ангажиментите за спиране на загубата на биоразнообразие в ЕС до 2010 г. (поети от Европейския съвет в Гьотеборг през 2001 г., в контекста на Стратегията за устойчиво развитие и Шестата програма за действие в областта на околната среда); подчертава неотложната необходимост от засилени и съгласувани усилия за спиране на тази тенденция, по-специално с оглед на малкото време, което остава за изпълнение на ангажиментите до 2010 г.; подкрепя интегрирания подход, предложен в съобщението на Комисията, според който спирането на процеса на намаляване на естественото разнообразие трябва да стане част от всички политики на ЕС, при които това е уместно;

8. Признава потенциалното значение на зараждащата се идея за екосистемни услуги, заложени в съобщението на Комисията като средство за включване на икономическата значимост на биоразнообразието в други области на политиката, и предлага поддържането на екосистемни услуги да стане основна цел на всички хоризонтални и секторни политики на ЕС; в същото време предупреждава да не се свежда значението на биоразнообразието до ползите, които хората могат да извлекат от него, или да не се разглежда загубата на биоразнообразие единствено като икономически проблем;

9. Приветства "Плана за действие на ЕС до 2010 г. и след това", приложен към съобщението на Комисията, като признава, че той е жизненоважен инструмент и последна възможност да бъдат обединени участниците на общностно равнище и на равнище държави-членки за предприемане на ключови действия за изпълнение на ангажиментите за 2010 г.; като се вземе предвид, обаче, ограниченото време за изпълнение, настоятелно призовава Комисията да гарантира, че са налице необходимите структури за незабавното и ефективно изпълнение на плана на общностно равнище и на равнище на държавите-членки;

10. Признава, че Планът за действие ще бъде недостатъчен за дългосрочното опазване на биоразнообразието и поддържане на екосистемните услуги; приветства всички предложения за започване на обсъждане на равнище ЕС на една по-дългосрочна визия като рамка за по-дългосрочна политика; приканва Комисията да започне процес на разработване на дългосрочна визия на ЕС за биоразнообразието като рамка за по-нататъшно развитие на политиките;

11. В този контекст призовава Комисията да проучи и направи предложения за практически мерки, с цел да се интернализира стойността на загубата на биоразнообразие в дейности, които имат значително отрицателно въздействие върху биоразнообразието;

12. Счита, че е необходимо цялото общество в ЕС, в това число предприятията и образователния сектор, да се включи активно в процеса на защита на биоразнообразието;

Област на политика 1 — биоразнообразие и ЕС

Най-важни местообитания и видове (Цел 1)

13. Подчертава жизненоважната роля на директивите за птиците и за местообитанията за закрила на биоразнообразието в ЕС; признава необходимостта от изграждане на мрежата на Натура 2000 (създадена с Директивата за местообитанията) по суша и море, от ефективно управление и подходящото финансиране на мрежата, от териториално планиране, което отчита нейното съществуване, и от засилване на съгласуваността, устойчивостта и обвързаността в рамките на мрежата, особено с оглед на изменението на климата;

14. Подчертава необходимостта в мрежата Натура 2000 да се включат райони в отвъдморските страни и територии, които се намират под суверенитета на държави-членки на ЕС;

15. Подчертава необходимостта от допълнителни мерки, насочени към застрашените видове, и признава стойността, която би имало в това отношение разширяването на използването на планове за действие спрямо видовете; подчертава, че консервационното състояние на местообитанията и видовете, които следва да бъдат защитени по силата на Директивата за местообитанията, трябва да бъде обект на прегледи на научна основа, провеждани на редовни интервали от време;

16. Подчертава необходимостта от изработване на съответни мерки за насърчаване на биоразнообразието в новите държави-членки, както и факта, че екосистемните услуги, като поддържането на ландшафта, и икономическата дейност, например туризма, са взаимозависими;

17. Отбелязва, че насърчаването на избирателните методи за риболов представлява приоритет, тъй като ще допринесе за устойчивостта на рибното стопанство и запазването на биоразнообразието чрез намаляване на случайния улов;

18. Подчертава значението на голямото биоразнообразие на най-отдалечените региони и призовава за законодателни мерки, с цел опазване и устойчиво използване на това биоразнообразие;

19. Признава, че макар ловът на живи животни и търговията с тях да продължават да представляват заплаха за биоразнообразието, в Европа съществуват редица зоологически институции и други организации, които чрез своите развъдни програми и консервационни мерки "на място" са показали, че могат да допринесат за подпомагане оцеляването на определени застрашени видове;

20. Приветства намерението на Комисията да приложи обща морска политика, основана на холистичен подход къмокеаните , и обръща внимание на необходимостта от екологично опазване на океанската среда като гаранция за икономическо развитие на сектори като рибното стопанство, туризма и други;

По-обширни природни пространства и широка морска среда (Цели 2 и 3)

21. Признава, че териториалното планиране и използването на диви видове (чрез неустойчив лов и риболов) са ключови фактори, влияещи на биоразнообразието и на екосистемните услуги; подчертава заплахите, дължащи се на интензивно използване или запустяване, по-конкретно за земеделските земи и горите с висока природна стойност; признава заплахите за рибните запаси, нецелевите видове и морските местообитания, причинени от екологично неустойчиви риболовни практики, в т.ч. от незаконен риболов и риболов при използване на разрушителни и неселективни технологии;

22. Посочва, че запазването на разнообразието на земеделските райони в Европа има съществено значение не само за по-нататъшното предоставяне на услугите, осигурявани на устойчивото земеделие, но също така за поддържане на генетичния обмен между популациите на дивата флора и фауна;

23. Подчертава необходимостта от прилагане на реформираната Обща политика в областта на рибарството (ОПР), доколкото тя предвижда устойчиво развитие на рибните ресурси и възпира свръхулова, който представлява заплаха за морските организми;

24. Приканва Комисията да изготви конкретна програма за действие за борба срещу незаконния, недокументиран и неконтролиран риболов (ННН), който представлява основна заплаха за попълването на рибните запаси;

25. Приветства предложението на ЕС и държавите-членки за включване на морските и речните екосистеми в мрежата на защитени обекти Натура 2000 и призовава също така за съсредоточаване на вниманието върху зоните за възпроизвеждане на рибните запаси;

26. Призовава Комисията да укрепи още повече мрежата Натура 2000, като я разшири върху десетте държави-членки, които се присъединиха къмЕС през 2004 г., и върху България и Румъния, доколкото след тяхното присъединяване Черно море вече представлява част от водите на Общността;

27. Настоятелно призовава държавите-членки да използват всички съществуващи възможности по ОСП и ОПР, за да подкрепят целите на биоразнообразието в по-обширните природни пространства и широката морска среда (т.е. извън обектите по Натура 2000); призовава за по-нататъшно интегриране на свързаните с биоразнообразието и екосистемните услуги съображения в ОСП и ОПР и, по-специално, за очертаване на възможността, която предоставя в тази връзка преразглеждането на бюджета за 2008—2009 г.;

28. Изразява загриженост относно последиците, които могат да имат върху биоразнообразието внасянето на екзотични видове и вероятността за изпускане на генномодифицирана риба в морските екосистеми и призовава Комисията да извърши по-нататъшно проучване на тези опасности;

29. Настоятелно призовава Комисията да насърчава и подкрепя научни изследвания, свързани с отглеждането на нови видове в плен, особено на видове, засегнати от свръхулов, като по този начин отговори на нуждите на пазара, който е потенциално застрашен от намаляването на улова;

30. Изразява загриженост от намаляващото разнообразие на селскостопански животни и растителни сортове; по тази причина призовава за незабавното транспониране на Директива на Съвета 98/95/EО [9], осигуряваща правно основание за разрешаване, в рамките на законодателството относно търговията със семена, на съхранението на застрашени от генетично разпадане сортове чрез използване на място или в земеделски стопанства;

31. Посочва, че ОСП и свързаните с нея тенденции в развитието, които водят, от една страна, до специализация и интензификация, а, от друга, до ограничаване и намаляване на използването на земята, са допринесли за значителна загуба на биоразнообразие през последните десетилетия;

32. Посочва голямото богатство и генетично разнообразие на селскостопанските култури и животински видове и се обявява за запазване и укрепване на това разнообразие;

33. Настоятелно призовава Комисията да преразгледа плановете за управление и възстановяване на някои рибни видове, които често не са съобразени с правилния контрол на тези видове; настоятелно призовава Комисията да приложи по-специфични мерки, които са съвместими с оборудването и методите за риболов, използвани във въпросните биогеографски зони;

34. Подчертава важността на навременно и ефективно изпълнение на Рамковата директива за водите [10], с цел да се постигне "добро екологично състояние" и да не се стига до влошаване на сладките води, и на Препоръката за интегрирано управление на крайбрежните зони; настоятелно призовава държавите-членки да използват икономическите инструменти, предвидени в член 5 и 9 от Рамковата директива за водите, за да се стимулира внимателното използване на този недостатъчен ресурс и да се осигури стабилна финансова основа за изпълнение на плановете за управление на речните басейни; подчертава необходимостта от изготвяне на амбициозна Рамкова директива за моретата с оглед постигане на "добро екологично състояние" на морската среда; счита за особено съществено следващата Морска стратегия да постави поддържането на биоразнообразието и екосистемните услуги като ключова и първостепенна цел;

35. Настоятелно призовава Комисията да подложи на по-щателна проверка спазването на общностното законодателство, свързано с борбата срещу замърсяването и разпадането на морските екосистеми;

36. Признава огромната вреда, нанасяна на екосистемите в ЕС от замърсители, най-вече от дифузни окислителни и еутрофични замърсители, включително амоняк от селскостопански източници; подчертава необходимостта от намаляване на натиска от тези замърсители, особено в и около обекти по Натура 2000 и други райони с висока природна стойност; подчертава възможността за разрешаване на тези въпроси при следващия преглед на Директивата за националните тавани за емисии, както и чрез навременно изпълнение на Тематичната стратегия за качеството на въздуха;

37. Признава заплахата за екосистемите, която представляват някои пестициди, добавки за забавяне на горенето и други устойчиви, биоакумулиращи и токсични химични вещества; подчертава важността, в тази връзка, на ефективното изпълнение на REACH; подчертава необходимостта от наблюдение на биоакумулирането на такива замърсители чрез използване на хищниците на върха на хранителната пирамида в земна, сладководна и морска среда; освен това счита, че трябва да се отдели специално внимание на рисковете, свързани с използването на пестициди, тъй като те са изработени с оглед на тяхната токсичност и се използват в околната среда; посочва, че европейско законодателство в областта на пестицидите — предложение за регламент за пускане на пазара на продукти за растителна защита (COM(2006)0388); предложение за рамкова директива за устойчиво използване на пестициди (COM(2006)0372); тематична стратегия за устойчиво използване на пестициди (COM(2006)0373) — трябва да гарантира, че загубата на биоразнообразие в Европа не нараства поради използването на пестициди;

38. Посочва, че насърчаването на използването на защитени наименования за произход и защитени географски указания играе ключова роля за запазване на регионалните специализации, на цялата култура на земеделие, свързана с тях, и на съответните земеделски практики, предавани от поколение на поколение, които създават условия за запазването на природните и земеделски системи като местообитания за много диви видове;

39. Посочва, че през 1992 г. бе даден начален тласък на интегрирането на защитата на биоразнообразието в ОСП и че впоследствие реформата от 2003 г. доведе до въвеждането на мерки като кръстосаното спазване, единното плащане на стопанство (отделяне на помощта от производството) и развитието на селските райони, които имат благоприятно въздействие върху биоразнообразието;

40. Предлага биоразнообразието да бъде един от основните принципи на "проверката на здравословното състояние" на ОСП, която трябва да бъде извършена през 2008 г., и счита за необходимо тази "проверка" да бъде използвана за оценка на ефективността на различните мерки по отношение на биоразнообразието, по-специално на мерките в областта на горското стопанство, и за преодоляване на недостатъците в тази област;

41. Привлича вниманието върху новата нормативна уредба на развитието на селските райони (програмен период 2007—2013 г.), която урежда, наред с другото, финансирането на Натура 2000, предвижда аграрно-екологични мерки и мерки за съхраняване на генетичните ресурси в селското стопанство и за подкрепа на устойчивото управление на горите и запазва плащанията за райони с неблагоприятни природни условия;

42. Обявява се за насърчаване на партньорството (на местно и регионално равнище) между собствениците и ползвателите на земя, природозащитните организации, правителствата и експертните центрове, така, че те да са в състояние да работят съвместно за намиране на съответни решения на проблемите на биоразнообразието чрез прилагане на подхода "отдолу-нагоре" ("bottom-up");

43. Призовава отглеждането и употребата на биомаса за производството на енергия и за гориво да бъде използвано като възможност за увеличаване на биоразнообразието в селското стопанство; счита, че това също така би трябвало да намери отражение във финансирането на научните изследвания в рамките на Седмата рамкова програма за научни изследвания и че не би трябвало да се допуска отглеждането на биомаса да доведе до намаляване на биоразнообразието, както в рамките на Европейския съюз, така и извън него;

Регионално и териториално развитие (Цел 4)

44. Признава нарастващата фрагментация на екосистемите в резултат на разширяването на инфраструктурите, промишлеността и жилищното строителство; заявява, че с внимателно планиране вредите за екосистемите могат да бъдат значително намалени и да бъдат намерени решения в полза на съответните екосистеми; настоятелно призовава държавите-членки да гарантират, че финансираните по кохезионните и структурни фондове проекти не вредят на биоразнообразието и на екосистемните услуги, а увеличават ползите за биоразнообразието; настоятелно призовава държавите-членки да обявят за приоритет запазването и възстановяването на биоразнообразието и екосистемните услуги в рамките на пространственото планиране на национално, регионално и местно равнище и да гарантират подобаващо място на биоразнообразието при стратегическите оценки на въздействието върху околната среда (СОВОС) и оценките на въздействието върху околната среда (ОВОС);

Агресивни екзотични видове и екзотични генотипове (Цел 5)

45. Признава, че агресивните екзотични видове (АЕВ) са ключова заплаха за биоразнообразието и че разпространението на АЕВ се усилва с увеличаването на движението на хора и стоки; настоятелно призовава за разработване на всеобхватно решение на проблема на общностно равнище, включително на система за ранно предупреждение, и за запълване на празнотите в законодателната рамка, в т.ч. изработване на стратегия на ЕС за АЕВ;

46. Подчертава, че имуно-контрацепцията би могла да играе решаваща роля за контрола на млекопитаещи агресивни екзотични видове (АЕВ) и отбелязва значителната изследователска дейност, която понастоящем се извършва в тази област; настоятелно призовава Комисията да отдели средства за финансиране на европейски научни изследвания в областта на имуно-контрацепцията, както и да публикува покана за отправяне на предложения за проекти; отбелязва, че Програмата LIFE + е съществуваща рамка, която би могла да се използва по-ефективно за насърчаване на мерки по отношение на АЕВ;

47. Призовава Комисията да предприеме мерки за отправяне на законодателни предложения с оглед ограничаване на внасянето на екзотични видове в Европейския съюз и контрола на изпълнението на Конвенцията за международна търговия със застрашени видове на дивата фауна и флора (CITES);

48. Обръща внимание върху понякога катастрофалното въздействие на екзотичните видове върху морската екосистема; призовава за спешни мерки за предотвратяване на преноса на организми в баластните води и настоятелно призовава държавите-членки да прилагат Международната конвенция за контрол и управление на баластните води и утайките от кораби на СМО;

49. Призовава ЕО да въведе ефективен контрол върху изпускането на баластна вода във водите на ЕС;

50. Подчертава необходимостта от пълно прилагане на законодателната рамка на ЕС относно генномодифицираните организми; подчертава потенциалните опасности за биоразнообразието, свързани с производството на генномодифицирани култури в промишлени мащаби, и изисква Комисията да извърши оценка на въздействието върху европейските екосистеми;

51. Изразява загриженост относно възможността за изпускане на генномодифицирана риба в морските екосистеми и вероятността тя да осъществи възпроизводство с местна риба, което би нарушило биоразнообразието в тези екосистеми; призовава ЕО да забрани внасянето на генномодифицирана риба, предназначена за хранителната верига в ЕС;

52. Приветства обявеното от Комисията намерение да въведе специфично законодателство относно екологична процедура по сертифициране на рибата и настоятелно я призовава възможно най-бързо да излезе със законодателно предложение в тази насока;

Област на политика 2 — ЕС и глобалното биоразнообразие

Международно управление (Цел 6)

53. Решително подкрепя ефективното прилагане на Конвенцията за биологичното разнообразие (КБР) и настоятелно призовава за водеща роля на ЕС в това отношение; подчертава значението на прилагането на работни програми по КБР, в това число в защитени територии; подчертава необходимостта от приключване на работата по въвеждане на международен режим на достъп до генетични ресурси и обмен на резултатите; счита, че справочните материали във връзка с видовете и сортовете трябва да бъдат съхранявани единствено в държави, които са страни по КБР; подчертава, че би трябвало да се засилят взаимната подкрепа и съвместните действия по международните споразумения за околната среда, и предлага трети страни, които получават субсидии от ЕС, да следва да спазват неговите политики по отношение на биоразнообразието;

54. Признава заплахата за биоразнообразието в открито море; настоятелно призовава да се изготви споразумение за опазване на биоразнообразието в открито море, съгласно Конвенцията на ООН по морско право; настоятелно призовава ЕС да продължи да играе водеща роля в тази област;

55. Счита за жизненоважно насърчаването на изработване на споразумения и съгласувани планове за действие между ЕС и трети страни, целящи опазването на общите морски зони;

56. Подчертава заплахата за биоразнообразието, която представляват дълбоководния риболов с дънни мрежи и други неустойчиви риболовни практики; отбелязва скорошното решение на Общото събрание на ООН в тази връзка; настоятелно призовава Комисията възможно най-скоро да излезе със законодателни предложения относно риболова с дънни мрежи в открито море; настоятелно призовава Комисията да работи съвместно с ООН и съответните регионални организации за управление на рибното стопанство, където има такива, за приемане и изпълнение на мерки за управление на целия риболов в открито море, включително с дънни мрежи; освен това настоятелно призовава Комисията да работи съвместно с ООН за бързото прилагане на мерки за опазване на значими дълбоководни местообитания в открито море от разрушителни риболовни практики, включително риболова с дънни мрежи;

57. Изцяло подкрепя заключенията на "Парижкото послание", отправено по време на Парижката конференция ( 19— 21 септември 2006 г.) за биоразнообразието в рамките на европейското сътрудничество за развитие; настоятелно призовава Комисията и съответните държави-членки да осигурят подходящо финансиране по въпроси, свързани с околната среда и биоразнообразието в отвъдморските страни и територии на ЕС, както и по-добър достъп до европейски програми за местни органи и неправителствени организации, в сътрудничество с местните власти;

58. Изразява съжаление за ограниченото внимание, което се обръща на аспектите, свързани с биоразнообразието, в двустранните и многостранните търговски споразумения; обявява се за интеграция на измеренията, свързани с биоразнообразието, в международната търговия и в глобалните усилия за промяна на неустойчивите модели на производство и потребление; следователно призовава Комисията и държавите-членки да дадат приоритет на признаването на нетърговските съображения по време на продължаващите преговори в рамките на СТО;

Външна помощ (Цел 7)

59. Споделя силната загриженост, изразена в доклада на Сметната палата по отношение на включването на околната среда в сътрудничеството за развитие и на заключенията от прегледа на политиката на ЕС в областта на биоразнообразието (2004 г.) относно ниското равнище на изпълнение на Плана за действие в областта на биоразнообразието за икономическо сътрудничество и сътрудничество за развитие; приветства призива, отправен в рамките на европейския консенсус за развитие, за "заделяне" на повече средства за биоразнообразие и за по-пълно "включване" на биоразнообразието в рамките на сътрудничеството за развитие;

60. Посочва, че, въпреки тези стремежи, много малко средства са "заделени" за биоразнообразие в рамките на програмите за външна помощ на Общността и държавите-членки; приветства неотдавнашното 4-то попълване на Глобалния фонд за околна среда, но изразява съжаление, че това попълване не представлява действително увеличение на финансирането за биоразнообразие; подчертава, че е жизнено необходимо отделянето на ограничени целеви средства за приоритети, свързани с биоразнообразието в трети страни;

61. Подчертава жизненоважното значение на реалното "включване" на въпросите, свързани с биоразнообразието, в програмите за външна помощ на Общността и държавите-членки (включително в бюджетните мерки за подкрепа), за да се гарантира, че те няма да доведат до нанасяне на вреди на биоразнообразието и екосистемните услуги; в тази връзка подчертава значението на изграждането на капацитет в страните-реципиенти за включване на въпросите, свързани с биоразнообразието, в националните стратегии за развитие (включително в стратегиите за намаляване на бедността);

62. Изразява силна загриженост, че, въпреки политическите стремежи, в действителност съществува голяма опасност новото поколение национални и регионални стратегически доклади да продължат да пренебрегват нуждите, свързани с биоразнообразието, ако Комисията не се ангажира много по-активно в това отношение със страните-реципиенти;

Търговия (Цел 8)

63. Признава "екологичния отпечатък", който оставя търговията на ЕС върху биоразнообразието и екосистемните услуги в трети страни; настоятелно призовава Комисията и държавите-членки да определят основните последици от търговията за биоразнообразието и екосистемните услуги, по-специално чрез изготвяне на оценки на въздействието върху устойчивостта; подчертава необходимостта от прилагане на мерки за намаляване на екологичното въздействие на глобализацията в контекста на многостранни, регионални и двустранни споразумения за свободна търговия; подчертава, че европейските политики не би трябвало да водят до намаляване на биоразнообразието в трети страни;

64. Изразява дълбока загриженост относно вноса в ЕС на стоки, в това число дървесина, палмово масло и соя, чието производство води до унищожаване на тропическите гори; изразява загриженост, че възникващия стремеж за използване на биогорива може да доведе до повишаване на натиска върху тропическите гори; призовава Комисията и държавите-членки да предприемат спешни действия с оглед приемане на мерки за предотвратяване или минимизиране на отрицателното въздействие на тази търговия върху тропическите гори, включително чрез сключване на двустранни споразумения по програмата за прилагане на законодателството, управление и търговия в областта на горското стопанство (FLEGT); настоятелно призовава Комисията да представи възможно най-скоро анализ на възможностите за приемане на допълнително законодателство, с което да се ограничи вноса на незаконно добит дървен материал;

65. Призовава държавите-членки да увеличат усилията си в борбата с незаконната търговия на видове, изброени във Вашингтонската конвенция за международна търговия със застрашени видове от дивата флора и фауна (CITES), и също така призовава държавите-членки и Комисията да планират съгласувани усилия и действия за прилагане на CITES;

66. Изразява загриженост, че в миналото споразуменията за партньорство в областта на рибното стопанство са довели до увеличаване на натиска върху рибните запаси, нецелевите видове и морските местообитания във водите на трети страни; подчертава същественото значение на това да се гарантира, че в споразуменията за партньорство в областта на рибното стопанство се обезпечава запазването на рибни запаси на равнища, осигуряващи максимален устойчив улов, и се минимизират въздействията върху нецелевите видове и морските местообитания; настоятелно призовава Комисията и държавите-членки да гарантират, че риболовните флоти на ЕС действат в съответствие с тези споразумения;

Област на политика 3 — биоразнообразие и изменение на климата

Изменение на климата (Цел 9)

67. Признава, че е започнал период на неизбежно изменение на климата, който ще окаже значително въздействие върху ЕС и глобалните екосистеми; подчертава, че множество последици от изменението на климата за човешките общества и икономики ще бъдат усетени посредством промяната в екосистемата; признава, че вече се наблюдават промени в екосистемите и въздействия върху видовете; подчертава, следователно, първостепенното значение на екосистемния подход за приспособяване към изменението на климата, по-специално във връзка с политиките, касаещи използването на почвата, водите и моретата; призовава ЕС да продължи да заема водеща позиция в международен план в работата по намаляване на глобалните парни- кови емисии;

68. Подчертава значението на това да се направи оценка на мерките за смекчаване на изменението на климата, например на разработването на възобновяеми източници на енергия, за да се гарантира, че при предприемането на тези мерки се отчитат потенциалните отрицателни въздействия върху биоразнообразието и тези въздействия да бъдат предотвратени или минимизирани, по-специално във връзка с използването на енергията на вятъра, водната енергия и биогоривата;

69. Признава, че изменението на климата ще доведе до допълнително засилване на натиска върху екосистемите в рамките на ЕС; подчертава първостепенното значение на изграждането на широка, координирана мрежа от защитени територии (по-специално обекти по Натура 2000) и на здравословна обща околна среда с цел увеличаване гъвкавостта на екосистемите по отношение на изменението на климата; подчертава необходимостта от намаляване на "конвенционалния" натиск върху екосистемите (фрагментация, свръхексплоатация, замърсяване, агресивни екзотични видове), от планиране на допълнителни мерки с оглед посрещане на допълнителния натиск на изменението на климата, както и от спешна оценка на най-застрашените от изменението на климата местообитания и видове;

Област на политика 4 — научна основа

Познания (Цел 10)

70. Признава огромното предизвикателство, което представлява необходимостта да бъде разбрано биоразнообразието; изразява силна загриженост, че отделените за проучване на биоразнообразието и екосистемите средства са твърде малко, предвид ключовото значение на този въпрос за нашето благоденствие и благосъстояние; настоятелно призовава да се обърне по-голямо внимание на отделянето на средства за проучване на биоразнообразието в рамките на Общността (FP7) и за националните изследователски програми;

71. Признава необходимостта от по-ефективни механизми, чрез които фактологичната основа, свързана с биоразнообразието и екосистемните услуги, да оказва влияние върху политиката на равнище на Общността, на държавите-членки и на международно равнище; подкрепя предложението за тази цел да се внедри нов механизъм на равнище ЕС за предоставяне на независими, авторитетни консултации, при отчитане на съществуващите разпоредби; призовава Комисията да изготви проучвания и оценки на въздействието на производството на енергия на възобновяеми източници върху биоразнообразието и на промените в него в градските райони, включително на положителното и отрицателното въздействие на нови видове, които се появяват в градските райони;

72. Изразява загриженост относно намаляването на популациите на много рибни видове и относно факта, че научните доклади на Международния съвет за изследване на морето (ICES) се вземат предвид само отчасти и то не винаги при определянето на годишния общ допустим улов (ОДУ); признава, че научните доклади не са политически диктати, но счита, че трябва да са налице сериозни основания и аргументи, когато не се спазват научните препоръки; счита, че в такъв случай Комисията и Съветът трябва също да излязат с аргументи, за да докажат, че в рамките на ЕС действително се спазва принципа за максимално устойчивия улов (МУУ);

73. Призовава Комисията да финансира изследвания на морските екосистеми, особено в зоните с богато биоразнообразие и интензивен риболов;

Подкрепящи мерки

Финансиране

74. Изразява сериозна загриженост от финансовите ограничения на подкрепата за Натура 2000 и други дейности, свързани с биоразнообразието, в Плана за действие на ЕС до 2010 г. и след това, произтичащи от решенията, взети по финансовата перспектива;

75. Подчертава отговорността на държавите-членки за използване на всички налични възможности по ОСП, ОПР, Кохезионния фонд и структурните фондове, Life+ и Седмата рамкова програма и за отделяне на средства на национално равнище; настоятелно призовава за отдаване на по-голямо значение на финансовите нужди при прегледа на бюджета за 2008—2009 г., като следва да се направи оценка доколко финансирането, предоставяно от ЕС за биоразнообразие, и, по-специално, за Натура 2000, е достатъчно и реално осигурено;

76. Изразява съжаление в същото време, че предложението на Комисията, подкрепено от Парламента, за осигуряване на допълнителни 20 милиарда EUR за политиката за развитие на селските райони в рамките на финансовата рамка за 2007—2013 г. не бе прието от Съвета, още повече, че средствата можеха да бъдат използвани специално за по-нататъшно разширяване и задълбочаване на мерките, свързани с биоразнообразието;

77. Изразява съжаление от факта, че наличните средства по Европейския земеделски фонд за развитие на селските райони (ЕЗФРСР), така както са определени от земеделието и горското стопанство, са извънредно недостатъчни в сравнение със сумата, която би била необходима за предизвикване на желаното въздействие върху управлението на мрежата на Натура 2000, като предложената подкрепа за развитие на научната основа и на наблюдението е особено оскъдна;

78. Обръща внимание върху необходимостта от финансова компенсация на местните общности, чийто доход е бил неблагоприятно засегнат от специфичните действия за опазване на морската среда;

79. Обръща внимание на възможностите, съществуващи по силата на Директивата за екологичната отговорност [11], за прилагане на принципа "замърсителят плаща" и настоятелно призовава държавите-членки да използват тези възможности за финансиране на мерки за постигане на екологични цели, включително по Директивата за птиците и Директивата за местообитанията;

Укрепване на процеса на вземане на решения

80. Приветства предложението за обсъждане на равнище ЕС на една по-дългосрочна визия за биоразнообразието и екосистемните услуги като рамка за политиката в тази област; подчертава, че това обсъждане следва да е изрично свързано с дебата за бъдещето на Европа; настоятелно призовава това обсъждане да се проведе на възможно най-широка основа и, по-специално, да бъде пренесено на регионално равнище; настоятелно призовава европейските ценности, свързани с природата (както в рамките на ЕС, така и по целия свят), да бъдат изрично включени в предложената Декларация за европейските ценности, която ще се разглежда по време на германското председателство на ЕС;

81. Признава високото качество на оценките за въздействие на политиката, свързани с инициативите на равнище на Общността в областта на политиката на околната среда; изразява съжаление, че в оценките за въздействие на политиката, свързани с политически инициативи в други сектори, екологичното измерение често е слабо застъпено; настоятелно призовава Комисията и държавите-членки да направят преглед на всички нови политически инициативи за потенциални значителни отрицателни въздействия върху биоразнообразието и да гарантират, че ако бъдат открити такива въздействия, въпросите, свързани с биоразнообразието, в това число въпросите, касаещи въздействията върху екосистемните услуги, ще намерят подходящо място в процеса на оценка на въздействието;

82. Подчертава значението на допълняемостта на дейностите на равнище на Общността и държавите- членки; признава уникалната стойност на Плана за действие на ЕС до 2010 г. и след това като средство за засилване на допълняемостта; следователно настоятелно призовава държавите-членки да приведат в съответствие своите дейности с тези в Плана за действие; настоятелно призовава държавите-членки да пренесат това привеждане в съответствие на регионално и местно равнище;

83. Подчертава значението на пълното и последователно изпълнение и прилагане на Директивата за птиците и Директивата за местообитанията; настоява Комисията и държавите-членки да отделят достатъчно ресурси и внимание на тази задача;

84. Подчертава значението на пространственото планиране във връзка с биоразнообразието и екосистемните услуги; настоятелно призовава държавите-членки да усъвършенстват подходите и методите на регионално и местно равнище за подкрепа на биоразнообразието и екосистемните услуги, в това число чрез допълнително прилагане на Натура 2000, чрез планиране на управлението на речните басейни и мерки за развитие на селските райони, а по отношение на моретата — чрез прилагане на екосистемен подход, както е посочено в Директивата за морската стратегия;

85. Настоятелно призовава Комисията да упражни натиск върху лицата, отговорни за непрестанните забавяния в процеса на създаване на регионални консултативни съвети за рибното стопанство, които са от жизненоважно значение за подобряването на контрола и опазването на рибните ресурси;

Партньорства

86. Приветства призива за укрепване на партньорствата между изразителите на интересите, свързани с опазване на биоразнообразието, и основните групи заинтересовани лица; подчертава значението на партньорствата с ключови собственици и ползватели на земя, води и морски ресурси; по-специално под- крепя партньорствата с ловци, риболовци, земеделски и горски стопани, както и с бизнеса и финансовия сектор; признава важната роля на инициативата "Countdown 2010" в това отношение;

Обучение, повишаване на информираността и участие

87. Подчертава необходимостта от повишаване на разбирането от страна на обществеността на значението на биоразнообразието и екосистемите за благоденствието и благосъстоянието; настоятелно призовава Комисията и държавите-членки да усъвършенстват значително програмите и кампаниите за обучение и информиране на широката общественост, да подкрепят политическите инициативи за предприемане на действия и да насърчат активното участие на обществеността в консервационните мерки; подчертава важността в това отношение на достъпа до информация и правосъдие;

88. Отбелязва, че много хора изпитват емоционална привързаност към ландшафта и неговите особености, исторически възникнали в резултат на човешката дейност, и оценяват красотата му; изразява съжаление, че широкомащабното земеделие се е отразило отрицателно на биоразнообразието и красотата на ландшафта; счита, че възстановяването на ландшафта, като например на защитните насаждения между ливадите, би било широко приветствано и би помогнало за възстановяване на биоразнообразието;

89. Отбелязва, че европейските зоологически градини и аквариуми ежегодно се посещават от над 100 милиона души и признава, че тези институции играят важна роля за повишаване на обществената информираност по въпросите на околната среда;

90. Настоятелно призовава Комисията да положи началото на кампании за повишаване на обществената информираност относно проблемите, свързани с опазването на рибните ресурси и съответните екосистеми;

Наблюдение, оценка и преглед

91. Подчертава значението на показателите за информиране на обществеността и лицата, отговорни за вземането на решения, за постигнатия напредък; приветства предложения набор от основни показатели за биоразнообразието; настоятелно призовава за приемане и утвърждаване на показател за биоразнообразието като структурен показател и показател за устойчиво развитие;

92. Подчертава жизненоважното значение на укрепването на дългосрочния капацитет за наблюдение и на методите в подкрепа на набора от показатели, както и на предоставянето на по-широк кръг източници на информация за състоянието на биоразнообразието, натиска върху него и ефективността на мерките, предприети в областта на съответната политика; подчертава необходимостта от широкото разпространение на тази информация чрез обща информационна система;

93. Подкрепя съществуващите проекти, в рамките на които се изработват обективни показатели за наблюдение и оценка на биоразнообразието, и призовава Комисията да гарантира спазването на задълженията, поети от Европейския съюз по Конвенцията за биоразнообразието, т.е. устойчивото използване и опазване на биоразнообразието, както и справедливото и равностойно разпределение на произтичащите на него ползи, да се стреми към това, справочните материали във връзка с видовете и сортовете да бъдат съхранявани само в държави, които са страни по Конвенцията за биоразнообразието, както и да хармонизира наличната информация и да използва съществуващите мрежи;

94. Приветства предложението на Комисията за представяне пред Съвета и Парламента на междинни оценки (до края на 2008 г.) и окончателни оценки (до края на 2010 г. и до края на 2013 г.) за постигнатия напредък по отношение на поставените цели в "Плана за действие на ЕС до 2010 г. и след това"; подчертава, че заключенията на тези оценки следва да се вземат предвид в процеса на определяне на общата политика и при прегледите на бюджета, включително при прегледа за 2008—2009 г., както и при прегледите на политиката и бюджета за периода след 2013 г.; настоятелно призовава Комисията да представи цялостна дългосрочна стратегия за биоразнообразието след 2010 г.;

95. Счита, че съществуващите изисквания за докладване следва да се рационализират и опростят, а в бъдеще докладването да не води до увеличаване на административния товар;

*

* *

96. Възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.

[1] ОВ С 341, 9.11.1998 г., стр. 41.

[2] ОВ С 47 Е, 27.2.2003 г., стр. 575.

[3] ОВ С 194, 19.7.1993 г., стр. 401.

[4] ОВ L 103, 25.4.1979 г., стp. 1. Директива, последно изменена с Директива 2006/105/EО (OВ L 363, 20.12.2006 г., стр. 368).

[5] ОВ С 262, 18.9.2001 г., стр. 132.

[6] ОВ L 206, 22.7.1992 г., стр. 7. Директива, последно изменена с Директива 2006/105/EО.

[7] ОВ С 47 Е, 21.2.2002 г., стр. 113.

[8] Документ на Съвета 10117/06, 9.6.2006 г.

[9] Директива 98/95/ЕО на Съвета от 14 декември 1998 г. за изменение, по отношение на консолидацията на вътрешния пазар, на генномодифицирани растителни сортове и растителни генетични ресурси, директиви 66/400/ЕИО, 66/401/ЕИО, 66/402/ЕИО, 66/403/ЕИО, 69/208/ЕИО, 70/457/ЕИО и 70/458/ЕИО за пускането на пазара на семена за цвекло, семена за фуражни култури, семена за зърно, семена за картофи, семена за маслодайни и влакнодайни култури и семена за зеленчуци и относно общия каталог на земеделските растителни сортове (OВ L 25, 1.2.1999 г., стр. 1).

[10] Директива 2000/60/EО на Европейския парламент и на Съвета от 23 октомври 2000 г. за установяване рамка за действията на Общността в областта на политиката за водите (OВ L 327, 22.12.2000 г., стр. 1). Директива изменена с Решение № 2455/2001/EО (OВ L 331, 15.12.2001, стр. 1).

[11] Директива 2004/35/ЕО на Европейския парламент и на Съвета от 21 април 2004 г. относно екологичната отговорност по отношение на предотвратяването и отстраняването на екологичните щети (OВ L 143, 30.4.2004 г., стр. 56). Директива, изменена с Директива 2006/21/EО (OВ L 102, 11.4.2006 г., стр. 15).

--------------------------------------------------